‘AAV’เดินสายชี้แจงบิ๊กล็อต ยันราคาขาย3.70บ.เหมาะสม
AAV เตรียมเดินสายชี้แจง ลุ้นหากกลับดอนเมืองผลประกอบอาจดีกว่าคาด
12 มิ.ย. 2555

AAV เตรียมเดินสายชี้แจง ลุ้นหากกลับดอนเมืองผลประกอบอาจดีกว่าคาด 
ยันราคาหุ้นไอพีโอ 3.70 บาทไม่แพง เชื่อราคาต่ำจอง เหตุรายย่อยไม่เข้าใจเรื่องผู้ถือหุ้นขายบิ๊กล็อต 
นายทัศพล แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น (AAV) ซึ่งเป็นผู้ถือหุ้นใหญ่และผู้บริหาร สายการบินไทยแอร์เอเชีย เปิดเผยว่า ราคาหุ้นที่เสนอขายให้กับประชาชนเป็นครั้งแรก (ไอพีโอ) 3.70 บาท เป็นราคาที่เหมาะสมและไม่แพงเกินไป แต่ปัจจุบันราคาหุ้นที่ต่ำกว่าราคาไอพีโอเกิดจากแรงเทขายของนักลงทุนรายย่อยที่ตื่นตระหนกกับการขายบิ๊กล็อตของผู้บริหาร จำนวน 727.5 ล้านหุ้น หรือประมาณเกือบ 3,000 ล้านบาท ตั้งแต่หุ้น AAV เข้าซื้อขายในตลาดหลักทรัพย์เป็นวันแรก 
“ยอมรับว่าเรามีความผิดพลาด หรือละเลยในการทำความเข้าใจกับผู้ถือหุ้นรายย่อยน้อยไป เมื่อเทียบกับการนำเสนอให้กับนักลงทุนสถาบัน จึงทำให้รายย่อยตกใจขายหุ้นออกมา หลังบริษัทขายหุ้นบิ๊กล็อตเพื่อนำไปใช้หนี้ให้กับเครดิตสวิส ซึ่งบริษัทได้นำหุ้นไทยแอร์เอเชียไปจำนองไว้ หลังซื้อมาจากกลุ่มชินฯ และตั้งแต่กลางสัปดาห์นี้ AAV มีกำหนดการไปนำเสนอข้อมูลต่อนักลงทุน (โรดโชว์) ทั้งในกรุงเทพมหานคร (กทม.) และต่างจังหวัด เพื่อทำความเข้าใจกับนักลงทุนรายย่อยและบริษัทหลักทรัพย์ต่างๆ” นายทัศพล กล่าว
นายทัศพล กล่าวว่า นักลงทุนสถาบันทั้งไทยและต่างประเทศ ที่ซื้อหุ้นไอพีโอไว้ไม่ได้มีการขายหุ้นออกมา เนื่องจากมีความเข้าใจการขายหุ้นผู้บริหารเป็นสิ่งที่อยู่ในเงื่อนไขและอยู่ในหนังสือชี้ชวนอยู่แล้ว
ทั้งนี้ คาดว่า ภายใน 2 สัปดาห์นี้จะได้ข้อสรุปว่า จะย้ายการบริการสายการบินจากสนามบินสุวรรณภูมิไปสนามบินดอนเมืองหรือไม่ ซึ่งขณะนี้รายละเอียดในการเจรจากับทางบริษัท ท่าอากาศยานไทย (AOT) มีความคืบหน้าแล้วกว่า 80-90% 
“ยืนยันว่านโยบายบริษัทคงใช้สนามบินเพียงแห่งเดียว ต้องยอมรับว่าสนามบินสุวรรณภูมิแออัดมาก และถ้ากลับมาใช้สนามบินดอนเมืองจริง จะช่วยประหยัดต้นทุนจากราคาน้ำมันได้มาก ขณะนี้ไม่ได้มีการรวมเรื่องย้ายไปสนามบินดอนเมืองแต่อย่างใด และเป้ารายได้ที่บริษัทตั้งไว้ว่าปี 2555 จะมีรายได้โตขึ้น 20-25% จากปีก่อน และกำไรสุทธิจะมีการเติบโตตามรายได้” นายทัศพล กล่าว